Kap. 710, 781

Prop. 232 S

(2020–2021)
Proposisjon til Stortinget (forslag til stortingsvedtak)

Endringer i statsbudsjettet 2021 under Helse- og omsorgsdepartementet

Tilråding fra Helse- og omsorgsdepartementet 3. september 2021, godkjent i statsråd samme dag. (Regjeringen Solberg)

Dokumentet på regjeringen.no

1 Om tilleggsbevilgning under kap. 781, post 21

Studie om vaksineproduksjon i Norge

Stortinget har i 2020 og 2021 fattet flere vedtak om beredskapsproduksjon av legemidler, herunder vaksiner. Vaksineproduksjon er svært ressurskrevende, og både markedet og forsyningskjedene er globale. Én og samme vaksine kan bestå av komponenter fra ulike leverandører, som igjen kan være lokalisert i mange ulike land. Produksjonslinjer er tilpasset hver enkelt vaksine, og kun et fåtall land er i stand til å ha tilgang til hele produksjonskjeden.

Koronakommisjonen har anbefalt at internasjonalt samarbeid om legemiddelberedskap bør styrkes. EU har foreslått et styrket helseberedskapssamarbeid for å være bedre rustet til å møte nåværende og fremtidige helsekriser. Dette inkluderer blant annet utvikling, produksjon og innkjøp av legemidler. Det anses ikke som realistisk at Norge kan være selvforsynt med vaksiner i en ev. fremtidig krise. Tilgang til vaksiner vil være avhengig av tett internasjonalt samarbeid. Samtidig vil en styrket felles beredskap i Europa være avhengig av kapasitet i ulike land.

Det foreslås en bevilgning under kap. 781, post 21 på 10 mill. kroner til gjennomføring av en markedsanalyse for vaksineproduksjon. I arbeidet skal det bl.a. sees hen til eksisterende kompetanse og kapasitet i Norge og på denne bakgrunn vurderes hvilke ledd i produksjonsprosessen for vaksiner, også i lys av ulike vaksineteknologier, som anses som relevante og realistiske i en norsk kontekst.

2 Om bestillingsfullmakt under kap. 710, post 23

Behovet for vaksiner mot covid-19 i 2022 og 2023

Det er stor risiko for utvikling av nye koronavirusvarianter som vil gi behov for vaksiner mot covid-19 også i 2022 og 2023. Det oppstår stadig nye koronavirusvarianter ulike steder i verden, og flere nye virusvarianter har vist seg å ha immunologiske og sykdomsfremkallende egenskaper som skiller seg fra viruset som sirkulerte i den tidlige fasen av pandemien.

Deltakelse i EUs vaksineanskaffelser er regjeringens hovedstrategi for tilgang til koronavaksiner til befolkningen i Norge, også gjennom deltagelse i vaksineavtaler for 2022 og 2023.

Fra andre kvartal 2021 startet EU dialogen med aktuelle legemiddelprodusenter om leveranser av koronavaksiner for 2022 og 2023. Tilknytning til disse avtalene er avgjørende for å sikre Norge tilstrekkelig med koronavaksiner også i 2022 og 2023.

For at Norge skulle kunne delta i de europeiske vaksineanskaffelsene for 2022 og 2023, ble det i kongelig resolusjon 23. juni 2021 gitt samtykke til at staten kan pådras forpliktelser for fremtidige budsjettår under kap. 710, post 23 med inntil 3,5 mrd. kroner, for å kunne inngå koronavaksineavtaler for 2022 og 2023. Den første avtalen om avrop på EUs leveranser i 2022 og 2023 ble inngått i juni 2021.

Utgiften knyttet til bestillingen av vaksiner mot covid-19 til bruk i 2022 og 2023, var uforutsett og nødvendig, og det var etter Helse- og omsorgsdepartementets vurdering uomgjengelig nødvendig å pådra staten forpliktelsen før Stortinget kunne gi bestillingsfullmakt. EU hadde et kort tidsvindu fra avtalene ble signert til allokeringen måtte sluttføres. Norges frist for tilbakemelding til EU om deltakelse i EUs nye vaksineavtaler ble derfor svært kort.

Det følger av bevilgningsreglementet § 11 første ledd at dersom det i budsjettåret oppstår en uforutsett og nødvendig utgift for staten som det ikke er mulig å dekke av en gitt bevilgning, kan det fremmes forslag til Stortinget om tilleggsbevilgning eller gis samtykke til å pådra utgifter uten bevilgningsmessig dekning etter annet og tredje ledd. Av § 11 annet ledd første punktum følger det at Kongen i statsråd, på vilkår som nevnt i første ledd, kan samtykke i at det pådras utgifter uten bevilgningsmessig dekning for inntil fem millioner kroner under den enkelte utgiftspost. Etter § 11 annet punktum gjelder det samme for større beløp dersom det er uomgjengelig nødvendig å pådra utgifter før Stortinget kan gi tilleggsbevilgning. Det følger av § 11 annet ledd tredje punktum at i tilfeller som nevnt i § 11 annet ledd annet punktum, må det fremmes forslag om tilleggsbevilgning så snart som mulig, og inntil Stortinget har vedtatt ny bevilgning må utgiftene begrenses til det som er strengt nødvendig.

Av bevilgningsreglementet § 11 femte ledd følger det at for samtykke til å pådra staten forpliktelser for framtidige budsjettår, gjelder bestemmelsene i § 11 første, annet og tredje ledd tilsvarende så langt de passer. Det fremmes derfor forslag til stortingsvedtak om bestillingsfullmakt for koronavaksiner for 2022 og 2023.

3 Om kommunenes og helseforetakene utgifter til koronavaksinasjon

Det vises til at det tidligere har vært signalisert at kommuner og helseforetak skal få dekket vaksinasjonskostnadene jf. Prop. 1 S Tillegg 1 (2020–2021) og Prop. 79 S (2020–2021). Den høye vaksinasjonsoppslutningen i koronavaksinasjonsprogrammet og beslutningene om å tilby vaksine til 16–17-åringer, 12–15-åringer og en tredje dose til immunsupprimerte, innebærer at regjeringen vil komme tilbake til en vurdering av behov for tilleggsbevilgninger til dekning av vaksinasjonsutgifter til kommuner og helseforetak i forbindelse med nysalderingen. I tråd med tidligere vedtak vil dette bli foreslått bevilget som del av rammetilskuddet til kommuner og basisbevilgningen til de regionale helseforetakene.

Tilråding

Helse- og omsorgsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2021 under Helse- og omsorgsdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2021 under Helse- og omsorgsdepartementet i samsvar med et vedlagt forslag.

Forslag
til vedtak om endringer i statsbudsjettet 2021 under Helse- og omsorgsdepartementet

I

I statsbudsjettet for 2021 gjøres følgende endring:

Utgifter:

Kap.

Post

Formål

Kroner

781

Forsøk og utvikling mv.

21

Spesielle driftsutgifter, kan overføres, kan nyttes under post 79, forhøyes med

10 000 000

fra kroner 54 504 000 til kroner 64 504 000

Fullmakter til å pådra staten forpliktelser utover gitte bevilgninger

II

Bestillingsfullmakt

Stortinget samtykker i at Helse- og omsorgsdepartementet i 2021 kan foreta bestillinger utover gitte bevilgninger, men slik at samlet ramme for nye bestillinger og gammelt ansvar ikke overstiger følgende beløp:

Kap.

Post

Betegnelse

Samlet ramme

710

Vaksiner mv.

23

Vaksiner og vaksinasjon mot covid-19

3,5 mrd. kroner